b'\n_START_ARTICLE_\nToma\xc5\xbe Ore\xc5\xa1i\xc4\x8d\n_START_SECTION_\n\xc5\xbdivljenjepis\n_START_PARAGRAPH_\nVidnej\xc5\xa1a dosedanja delovna mesta Ore\xc5\xa1i\xc4\x8da so naslednja: med letoma 2003 in 2007 je bil \xc4\x8dlan uprave Elektra Maribor, od leta 2007 do 2013 je opravljal funkcijo direktorja za Zahodno in Srednjo Evropo v mednarodnem energetskem podjetju EFT Group, od 2013 do 2015 pa funkcijo direktorja za poslovni razvoj v finskem svetovalnem in raziskovalnem podjetju VaasaETT. Od februarja 2015 do februarja 2016 je bil \xc4\x8dlan uprave in izvr\xc5\xa1ni direktor podjetja Elektroprivreda Srbije, od leta 2017 pa opravlja funkcijo podpredsednika GGE Group s sede\xc5\xbeem v Ljubljani._NEWLINE_Leta 2005 sopobudnik vsakoletne mednarodne konference energetikov Energija. Vsa leta do sedaj je bil programski vodja in predsedujo\xc4\x8di konferenci. Sicer je bil med drugim \xc4\x8dlan nadzornega sveta dru\xc5\xbebe Geoplin d.o.o. (2011-2013) in \xc4\x8dlan \xc4\x8dastnega razsodi\xc5\xa1\xc4\x8da Zdru\xc5\xbeenja Manager (od 2009 do 2015)._NEWLINE_Je ob\xc4\x8dasni gostujo\xc4\x8di predavatelj v podiplomskem programu na Ekonomski fakulteti v Ljubljani.\n_START_SECTION_\nPoliti\xc4\x8dno delovanje\n_START_PARAGRAPH_\nNa lokalnih volitvah leta 2010 se je kot kandidat LDS potegoval za mesto \xc5\xbeupana Mestne ob\xc4\x8dine Maribor ter prejel 8,32\xc2\xa0% glasov. Na istih volitvah je bil izvoljen za mestnega svetnika ter 19. decembra 2012 zaradi nedelovanja Mestnega sveta odstopil s funkcije._NEWLINE_Septembra 2011 ga je Borut Pahor, predsednik 9. vlade RS, predlagal za gospodarskega ministra. Dobil je podporo mati\xc4\x8dnega dr\xc5\xbeavnozborskega odbora, a je Dr\xc5\xbeavni zbor Republike Slovenije v paketnem glasovanju zavrnil vse ministrske kandidate (s 36 glasovi za in 51 proti).\n_START_SECTION_\nOstalo delovanje\n_START_PARAGRAPH_\nV letih 1986 do 1992 je bil \xc4\x8dlan \xc4\x8dlanske dr\xc5\xbeavne reprezentance (jugoslovanske, po osamosvojitvi slovenske) v jadranju na vodi v razredu Evropa. Od leta 2010 do 2013 je opravljal funkcijo podpredsednika Jadralne zveze Slovenije.'